google/wiki40b huggingface dataset:
Μάχη της Πλάκας

Η εξέλιξη των γεγονότων

Η Πλάκα ήταν μία θέση κοντά σε ένα ιστορικό γεφύρι. Στις 17 Ιουλίου 1821 συνέβη μία συμπλοκή μεταξύ των Σουλιωτών του Μάρκου Μπότσαρη και των τεσσάρων χιλιάδων Τούρκων του Βεκούτ Γαρδίκη. Η μάχη έληξε με την οθωμανική ήττα. Οι Σουλιώτες είχαν μόνο ελάχιστους τραυματίες, ανάμεσά τους και ο Μπότσαρης.
Το 1822 το Σούλι πολιορκήθηκε και ο Ελληνικός στρατός που βρίσκονταν στο Πέτα χωρίστηκε σε δύο σώματα για να βοηθήσει την κατάσταση. Το μεν πρώτο τέθηκε υπό τους Μάρκο Μπότσαρη, Καρατάσσο Γάτζο, Ανδρέα Ιάσκο, Αλέξη Βλαχόπουλο και είχε δύναμη 1.200 ανδρών. Ξεκίνησε στις 28 Ιουνίου για την Πλάκα για να ενισχύσει τους Σουλιώτες. Πριν αναχωρήσουν όμως ήρθαν απεσταλμένοι από το Σούλι και τους ανήγγειλαν, ότι αν πλησιάσουν τα στρατεύματα προς το μέρος εκείνο, αμέσως θα βγει ένα μέρος των Σουλιωτών για να τους υποστηρίξει. Στο Πέτα έμειναν οι τακτικοί, οι Φιλέλληνες, ο Θ. Γρίβας, ο Γώγος και μερικοί άλλοι αρχηγοί. Ο Μάρκος έφθασε με τους υπόλοιπους στην Πλάκα, που βρίσκεται σε ψηλό μέρος δώδεκα ώρες έξω από το Σούλι. Οι Οθωμανοί όταν έμαθαν την άφιξη του Μπότσαρη τρόμαξαν, και διέταξαν να έλθουν αμέσως όλες οι φρουρές των Ιωαννίνων, Άρτας και Πρέβεζας και να τεθούν υπό τις διαταγές του Ρεσίτ Μεχμέτ Πασά Κιουταχή, ο οποίος διατάχτηκε να παραλάβει και τους υπόλοιπους Πασάδες Χασάν Πασά, Ισμαήλ Πασά Ηλιάσαν και Αχμέτ Πασά Βρυώνη και να βγει να αποκρούσει τον Μάρκο Μπότσαρη και τους άλλους αρχηγούς. Οι Τούρκοι είχαν δύναμη 8.000 ανδρών.
Η μάχη άρχισε στις 30 Ιουνίου. Το επόμενο μεσημέρι κατέφθασαν περισσότερες Τουρκικές ενισχύσεις και έτρεψαν ένα μέρος των Ελλήνων σε φυγή. Ο Μάρκος όμως με τους άνδρες του συνέχιζε να καταδιώκει τους εχθρούς, μέχρι που βρέθηκε περικυκλωμένος από παντού. Οι Τούρκοι άρχισαν να φωνάζουνε «αιχμάλωτο τον έχουμε τον εχθρό της Πίστης». Ο Μάρκος αναγνωρίζοντας την θέση του δεν πτοήθηκε, αλλά κατάστρωσε σχέδιο διεξόδου και με ορμή έπεσε πάνω στους εχθρούς, τους διέσχισε και με μεγάλο κίνδυνο μόλις και σώθηκε. Στην μάχη αυτή έπεσαν περίπου εκατό Έλληνες, εκτός των άλλων και ο αδελφός του Γάτζου. Οι Σουλιώτες κράτησαν τον λόγο τους και έστειλαν πεντακόσιους, οι οποίοι όμως βρήκαν δυσκολίες στον δρόμο και έφτασαν αργά ενώ οι Έλληνες είχαν ήδη τραπεί σε φυγή. Οι Σουλιώτες επέστρεψαν στο Σούλι, οι δε υπόλοιποι Έλληνες επέστρεψαν κακώς έχων στο Πέτα στις 1 Ιουλίου και έτσι ματαιώθηκαν τα σχέδια για το Σούλι.
Ξεριάς (Εύβοια)

Ο Ξεριάς είναι ποταμός της βόρειας Εύβοιας στην Στερέα Ελλάδα. Στην αρχαιότητα, ήταν γνωστός ως Κάλλας, ο οποίος έρεε με κατεύθυνση προς τη θάλασσα κοντά στο σημείο Ορεύς. Ο καταρράκτης Κρεμασίου είναι σ'αυτό το ποτάμι κοντά στο χωριό Μηλιές.
Άννα Στράτου

Καριέρα

Έχει συνδέσει την καριέρα της με την ιστορία του τμήματος γυναικείας χειροσφαίρισης της Ορμής Πάτρας όντας αρχηγός της και μέλος της από το 2000 μέχρι το 2015.
Ξεκίνησε την καριέρα της από την ομάδα του Φοίνικα Πάτρας. Το 2000 με τη συγχώνευση του Φοίνικα Πάτρας με το Θρίαμβο Πάτρας αποτέλεσε μέλος του τμήματος χειροσφαίρισης του Θριάμβου Πάτρας. Ο Θρίαμβος Πάτρας από το 2003 κ.εξ. μετονομάστηκε σε Ορμή Πάτρας με την οποία κατέκτησε έξι συνεχόμενα πρωτάθληματα Ελλαδας από το 2007 έως το 2012, καθώς και τέσσερα Κύπελλα Ελλάδας. Αγωνίστηκε συνεχώς στο πρωτάθλημα της Α1 Εθνικής, ήδη ως αθλήτρια του Φοίνικα Πάτρας, μέχρι το 2015 ενώ έπαιξε και σε ευρωπαϊκές διοργανώσεις με την ομάδα του Θριάμβου και της Ορμής Πάτρας.
Με την απόσυρση της Ορμής Πάτρας από το πρωτάθλημα της Α1 Εθνικής, μετακόμισε στην ομάδα Σεριφάτο Αιγίου για το πρωτάθλημα της Α2 Εθνικής κατηγορίας.
Τόμου Σιόνε

Βουλευτής

Ο Σιόνε εξελέγη βουλευτής στην περιφέρεια Νιουτάο στη βουλή των Γκίλμπερτ και Έλις, όταν ήταν η χώρα βρετανική αποικία, το 1974. Μετά την απόσπαση του Τουβαλού από το Κιριμπάτι υπηρέτησε στη συνέλευση της αποικίας του Τουβαλού.
Μετά την ανεξαρτησία ο Σιόνε εξελέγη στο Κοινοβούλιο του Τουβαλού στην περιφέρεια Νιουτάο στις εκλογές που διεξήχθησαν στις 27 Αυγούστου 1977.

Γενικός Κυβερνήτης

Ο Σιόνε υπηρέτησε ως Γενικός Κυβερνήτης από την 1η Δεκεμβρίου 1993 ως τις 21 Ιουνίου 1994.

Μετέπειτα πολιτική σταδιοδρομία

Κάπως ασυνήθιστο γεγονός για γενικό κυβερνήτη αποτελεί το ότι μετά την αποχώρησή του από το αξίωμα, κατήλθε ξανά ως υποψήφιος στις βουλευτικές εκλογές. Εξελέγη στην περιφέρεια Νιουτάο και υπηρέτησε ως πρόεδρος του Κοινοβουλίου από το 1998 ως το 2002.
Τιμήθηκε με τον τίτλο GCMG το 2001.
Στις γενικές εκλογές του 2002 έχασε την έδρα του. Ωστόσο, επανεξελέγη στις εκλογές του 2006. Ήταν υποψήφιος στην περιφέρεια Νιουτάο μέχρι τις εκλογές του 2010. Στις εκλογές του 2015 απέτυχε να εκλεγεί βουλευτής, αν και έλαβε 300 ψήφους.
Ο μαγικός κόσμος του Γουίνι

Ηθοποιοί

"Γουίνι" Ακίνδυνος Γκίκας
"Τίγρης" Κώστας Τριανταφυλλόπουλος
"Γουρουνάκι" Σπύρος Μπιμπίλας
"Γκάρης" Ντίνος Σούτης
"Λαγός" Γιάννης Στεφόπουλος
"Κάνγκου" Πέρυ Ποράβου
"Ρω" Λευτέρης Σμύρνης
"Λάμπι" Κωνσταντίνος Ντούνης
Κρίστοφερ Ρόμπιν Τάσος Πέρογλου
Gofer Τάσος Κωστής
Κουκουβάγιας
Μετρό Πράγας

Το Μετρό της Πράγας (τσεχικά: Metro v Praze ή Pražské metro) είναι ένα υπόγειο σιδηροδρομικό δίκτυο δημόσιων συγκοινωνιών στην Πράγα, την πρωτεύουσα της Τσεχίας. Είναι ο γρηγορότερος τρόπος της μεταφοράς στην πόλη και εξυπηρετεί πάνω από ένα εκατομμύριο επιβάτες ημερησίως. 
Το Μετρό περιλαμβάνει τρεις γραμμές, κάθε μια από τις οποίες αντιπροσωπεύεται από το χρώμα της στους χάρτες και τα σημάτα: Γραμμή A (πράσινο), γραμμή B (κίτρινο) και γραμμή C (κόκκινο). Υπάρχουν 54 σταθμοί στο σύνολο (τρεις των οποίων είναι σταθμοί ανταποκρισης) με περισσότερα από 50 χιλιόμετρα υπόγειων γραμμών. 
Τα δρομολόγια του μετρό εκτελούνται μεταξύ 5:00 και 0:00 κάθε ημέρα, με τις χρονοαποστάσεις συρμών στα δυο με τρία λεπτά τις ώρες αιχμής. Άνω των 420 εκατομμυρίων επιβατών χρησιμοποιούν το μετρό της Πράγας κάθε έτος.
Το μετρό λειτουργεί από την εταιρεία Dopravní podnik hlavního města Prahy, που διαχειρίζεται όλα τα μέσα των δημόσιων συγκοινωνιών μέσα και γύρω από την πόλη (το μετρό, τροχιοδρομικές γραμμές, λεωφορεία και τελεφερίκ).
Κόλπος της Γουινέας

Ο Κόλπος της Γουινέας είναι κόλπος του Ατλαντικού ωκεανού στην Αφρική. Ανάμεσα στα πολλά ποτάμια που εκβάλλουν στον κόλπο της Γουινέας είναι ο Νίγηρας και ο Βόλτα. Η ακτογραμμή του κόλπου περιλαμβάνει τον όρμο του Μπενίν και τον όρμο του Bonny. Κυριότερα νησιά του κόλπου είναι το Αννομπόν, το Μπιόκο, το Σάο Τομέ, το Πρίνσιπε και το Κορίσκο.

Γεωγραφία

Ο Διεθνής Υδρογραφικός Οργανισμός ορίζει ως το νότιο όριο του κόλπου της Γουινέας, μία γραμμή από το ακρωτήριο Palmas (04°22′34″N 07°43′01″W) της Λιβερίας έως το ακρωτήριο Lopez στην Γκαμπόν (0°38′S 8°42′E).
Κίμων Παναγίδης

Βιογραφικά Στοιχεία

Ο Κίμων Παναγίδης γεννήθηκε στη Συλίκου στις 22 Φεβρουαρίου 1931. Ομιλούσε, πέρα από την ελληνική, την αγγλική γλώσσα. Απέκτησε πτυχίο νομικής και εργαζόταν ως Γενικός διευθυντής ιδιωτικής εταιρείας.
Απεβίωσε στις 14 Σεπτεμβρίου 2013.

Πολιτική διαδρομή

Εξελέγη για πρώτη φορά βουλευτής στις Βουλευτικές εκλογές 1976 στην Εκλογική Περιφέρεια Λευκωσίας με την Δημοκρατική Παράταξη (μετέπειτα ΔΗΚΟ). Επανεξελέγη στις βουλευτικές εκλογές του 1981, στις βουλευτικές εκλογές του 1985 και στις βουλευτικές εκλογές του 1991. Την περίοδο 1977-1981 διετέλεσε γραμματέας και κοσμήτορας της Βουλής των Αντιπροσώπων. Την περίοδο 1981-1991 διετέλεσε πρόεδρος της Κοινοβουλευτικής Επιτροπής Εμπορίου και Βιομηχανίας. Επιπλέον, διετέλεσε αναπληρωτής κοινοβουλευτικός εκπρόσωπος του ΔΗΚΟ.
Α.Π.Ο. Θερμαϊκός Θέρμης

Ιστορικό

Κατά την αγωνιστική περίοδο 2001-02 ο Θερμαϊκός έλαβε μέρος στο Πρωτάθλημα της Γ' Εθνικής Κατηγορίας, καταλαμβάνοντας την 4η θέση στην τελική βαθμολογία του 2ου Ομίλου Βορρά. Την επόμενη χρονιά, 2002-03, κατεκτησε την κορυφή του τελικού βαθμολογικού πίνακα του ίδιου Ομίλου, λαμβάνοντας το προνόμιο της ανόδου στην επόμενη κατηγορία.
Την περίοδο 2003-04, συμμετέχοντας στο Πρωτάθλημα της Β' Εθνικής, η ομάδα της Θεσσαλονίκης ολοκλήρωσε τις αγωνιστικές της υποχρεώσεις στη 10η θέση της βαθμολογίας, αποφεύγοντας τον υποβιβασμό. Δεν είχε την ίδια τύχη την επόμενη χρονιά, 2004-05, οπότε και η κατάληψη της 11ης θέσης την οδήγησε στη Γ' Εθνική.
Η καθοδική πορεία συνεχίστηκε και την επόμενη χρονιά, 2005-06, εφόσον η ομάδα απέσυρε τη συμμετοχή της και μηδενίστηκε σε όλους τους προγραμματισμένους της αγώνες. Κατά συνέπεια υποβιβάστηκε και στα πρωταθλήματα της τοπικής της Ένωσης.
Κατά την αγωνιστική περίοδο 2008-09, οπότε και διαγωνίστηκε στο Πρωτάθλημα της B' Κατηγορίας Ανδρών που διοργανώνει η Ε.ΚΑ.Σ.Θ., η ομάδα της Θέρμης τερμάτισε στην 8η θέση της βαθμολογίας του 3ου Ομίλου.

Αγωνιστική περίοδος 2012-2013

Κατά την αγωνιστική περίοδο 2012-13, ο Α.Π.Ο. Θερμαϊκός Θέρμης έλαβε μέρος στο Πρωτάθλημα της Γ' Κατηγορίας Ανδρών που διοργανώνει η Ε.ΚΑ.Σ.Θ., ολοκληρώνοντας τις αγωνιστικές του υποχρεώσεις στην 5η θέση της βαθμολογικής κατάταξης του 3ου Ομίλου.
Πρόεδρος του διοικητικού συμβουλίου είναι ο Χαράλαμπος Αμπατζίδης. Καθήκοντα πρώτης προπονήτριας διατηρεί η Μαρία Βαχαροπούλου.

Τμήμα σκακιού

Το σκακιστικό τμήμα του Θερμαϊκού δραστηριοποιείται από τουλάχιστον το 2002, αγωνιζόμενο στα τοπικά σκακιστικά πρωταθλήματα, διοργανωμένα από την Ε.Σ.Σ.Θ.-Χ.. Τις περισσότερες χρονιές ο Θερμαϊκός αγωνιζόταν στις χαμηλότερες κατηγορίες, την Γ' Εθνική και την Τοπική, χτυπώντας πάτο το 2004 και το 2005 όπου και τις δύο χρονιές τερμάτισε τελευταίος με 0 βαθμούς στην Τοπική κατηγορία της Ε.Σ.Σ.Θ.-Χ. Το 2009 ήταν σημαντική χρονιά μιας και ο Θερμαϊκός κατέλαβε την 1η θέση στο πρωτάθλημα της Γ' Εθνικής Κατηγορίας και εξασφάλισε την άνοδο του στην Β' Εθνική, όπου παρέμεινε μέχρι και το 2011, όταν τερμάτισε 8ος ανάμεσα σε 9 ομάδες και υποβιβάστηκε. 
Το 2013 ο Θερμαϊκός κατέλαβε την 7η θέση στην Α' Τοπική Κατηγορία της Ε.Σ.Σ.Θ.-Χ. και ως συνέπεια υποβιβάστηκε στην Β' Τοπική Κατηγορία, όπου και αναμένεται να αγωνιστεί το 2014.
Υπεύθυνος της ομάδας είναι ο Πέτρος Ζωνίδης. Οι αγώνες και προπονήσεις της ομάδας πραγματοποιούνται στο Γήπεδο Ποδοσφαίρου Θέρμης.

Τμήμα πυγμαχίας

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Τμήμα χης ανδρών

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Αλληλούια

Η εξελληνισμένη έκφραση «αλληλούια» (αρχ. «ἀλληλούϊα»), που προέρχεται από τα Εβρ. הַלְּלוּיָהּ‎, Χαλελουγιάχ, κατά γράμμα αποτελεί προτροπή προς ομάδα ανθρώπων να «αινέσουν τον Γιαχ». Στην Αγία Γραφή αυτός ο όρος χρησιμοποιείται 28 φορές. Οι μεταφράσεις έχουν αποδώσει αυτή την έκφραση δοξολογίας ως «Αινείτε τον Γιαχ» ή «Αινείτε τον Κύριο». Ο όρος Γιάχ αποτελεί συντομευμένη μορφή του θεϊκού ονόματος που προσδιορίζεται από το Τετραγράμματο και αποδίδεται συνήθως Γιαχβέ ή Ιεχωβά.
Για την πλειονότητα των Χριστιανών αποτελεί έκφραση ιδιαίτερου αίνου προς τον Θεό. Στον Ιουδαϊσμό αποτελεί μέρος των προσευχών (ύμνων) Χαλλέλ. (Ψαλμοί 113-118)
Η διατήρηση αυτού του αμετάφραστου εβραϊκού όρου στην εκκλησιαστική υμνολογία θεωρείται απομεινάρι των πρακτικών που υιοθέτησε η πρωτοχριστιανική εκκλησία από την ιουδαϊκή συναγωγή και τις εσσαϊκές κοινότητες.
BBC America

BBC America HD

Το BBC America HD είναι μία υπηρεσία, η οποία μεταδίδει το πρόγραμμα σε υψηλή ευκρίνεια. Είναι διαθέσιμο μέσω δορυφόρου. Όπως όλα τα κανάλια του δικτύου AMC, τα κανάλια που εκπέμπουν σε 480i, όταν εκπέμπουν σε HD μεταδίδονται σε 14:9, αντί του 16:9.

Διεθνής

Το BBC America είναι διαθέσιμο στις Βερμούδες μέσω ψηφιακής καλωδιακής τηλεόρασης, στα Μπαρμπάντος, στα Νησιά Κέιμαν, στη Γρενάδα, στον Άγιο Μαρτίνο, στις Μπαχάμες, στη Μποναίρ, στο Κουρασάο και στο Γκουάμ.
Το μαύρο τριαντάφυλλο (ταινία)

Υπόθεση

Η υπόθεση, τοποθετείται  στην Αγγλία του Δεκάτου τρίτου αιώνα αφηγείται την ιστορία ενός ευγενή Σάξονα, του Βολταίρου του Γκέρνυ, ο οποίος, αφού προσπάθησε να  καθοδηγήσει μια εξέγερση ενάντια στους Νορμανδούς κατακτητές της πατρίδας του, αναγκάστηκε να φύγει, αναζητώντας την τύχη του στην Άπω Ανατολή, παρέα με τον φίλο και σύντροφο του  στις περιπέτειες Τριστάνο.
Κατά την διάρκεια του οδοιπορικού τους οι δύο τους γνωρίζονται με τον Μπαγιάν, μεγαλομανή άρχοντα και γνώστη του πολέμου της Ανατολής, και ο Γουόλτερ ερωτεύεται την κόρη του δεσπότη αυτού, την όμορφη Μαρία  (χαρακτήρα που εμπνέει τον τίτλο της ταινίας). Αναγκασμένοι να φύγουν, οι δύο τους φτάνουν στην Κίνα , όπου λαμβάνουν ένα τέτοιο καλωσόρισμα που δεν έιναι  σε θέση να εγκαταλείψουν τους οικοδεσπότες τους.
Στο μεταξύ, ο Γουόλτερ θα εξοικειωθεί με πολλές από τις τεχνικές και τις  επιστημονικές καινοτομίες του κινεζικού πολιτισμού, από τον οποίο θα θησαυρίσει. Με το που καταφέρνουν να ξεφύγουν από τους οικοδεσπότες τους, οι δύο φίλοι θα  επιστρέφουν στην πατρίδα, όπου αρχικά θα κατηγορηθούν  από τον Εδουάρδο Ι, λόγω της συμμετοχής τους στην αντι-νορμανδική επανάσταση. Ωστόσο, στη συνέχεια, χάρη και στις πολλές ανακαλύψεις τις οποίες έφερε ο Βολταίρος (ανάμεσα στις οποίες και το μπαρούτι), αυτοί θα γίνουν  και πάλι ευπρόσδεκτοι με ανοιχτές αγκάλες.
Οικογενειακά Αμαρτήματα

Υπόθεση

Όταν ο Giacomo D'Amato απελευθερώνεται από τη φυλακή, προσλαμβάνεται αμέσως από μια κυρία της υψηλής κοινωνίας, τη Magda, ώστε να την βοηθήσει για να πάρει αυτή μια μεγάλη κληρονομιά. Όμως, σ’ αυτό το παιχνίδι παίζουν κι άλλοι φιλόδοξοι παίχτες, ενώ και ο Giacomo έχει τη δική του κρυφή ατζέντα.

Πρωταγωνιστούν

Edwige Fenech, Renzo Montagnani, Juliette Mayniel, Nieves Navarro, Gigi Ballista, Roberto Cenci

Σενάριο

Gianfranco Couyoumdjian, Cesare Frugoni, Marino Onorati

Σκηνοθεσία

Mariano Laurenti
Βοσνιακές γενικές εκλογές (2018)

Γενικές εκλογές διεξήχθησαν στη Βοσνία και Ερζεγοβίνη στις 7 Οκτωβρίου 2018. Οι ψηφοφόροι εξέλεξαν το εθνικό Προεδρείο και τη Βουλή των Αντιπροσώπων, καθώς και τους Προέδρους και τα νομοθετικά σώματα των δύο οντοτήτων και τα νομοθετικά σώματα των δέκα καντονιών της Ομοσπονδίας της Βοσνίας και Ερζεγοβίνης.

Εκλογικό σύστημα

Τα τρία μέλη του Προεδρείου εκλέγονται από την πλειοψηφία. Στην Σερβική Δημοκρατία οι ψηφοφόροι εκλέγουν τον Σέρβο αντιπρόσωπο, ενώ στην Ομοσπονδία της Βοσνίας και Ερζεγοβίνης οι ψηφοφόροι εκλέγουν τους Βόσνιους Μουσουλμάνους και τους Κροάτες βουλευτές.
Τα 42 μέλη της Βουλής των Αντιπροσώπων εκλέγονται με ανοικτή λίστα και με αναλογική εκπροσώπηση σε δύο εκλογικές περιφέρειες, την Ομοσπονδία της Βοσνίας και Ερζεγοβίνης και τη Σερβική Δημοκρατία.

Εγγεγραμμένοι

Συνολικά 3.352.933 πολίτες ήταν εγγεγραμμένοι για να ψηφίσουν: οι 2.092.336 στην Ομοσπονδία της Βοσνίας και Ερζεγοβίνης και 1.260.597 στη Σερβική Δημοκρατία (οι πολίτες που ζουν στο Διαμέρισμα του Μπρτσκο ψηφίζουν σε μία από τις οντότητες). Συνολικά 77.814 άτομα ήταν εγγεγραμμένα ώστε να ψηφίσουν στις εκλογές εκτός της Βοσνίας και Ερζεγοβίνης. Εξ αυτών, τα 76.729 εγγράφηκαν για να ψηφίσουν μέσω ταχυδρομείου και 1.085  για να ψηφίσουν σε διπλωματικές αποστολές.

Προσέλευση

Η προσέλευση στο επίπεδο της Βοσνίας-Ερζεγοβίνης ήταν 53,36% (στην Ομοσπονδία  51,25%, στη Σερβική Δημοκρατία 57,30% και στο Διαμέρισμα του Μπρτσκο 46,81%). Το ποσοστό ήταν ελαφρώς χαμηλότερο σε σύγκριση με το 2014 που ήταν 54,14%.
Δημήτρης Τσαρουχάς

Καριέρα

Την αγωνιστική περίοδο 2003-04 αγωνίστηκε στην Α1 Εθνική με τα χρώματα του Ηλυσιακού, ωστόσο παρέμεινε στην ομάδα για άλλα τρία χρόνια, παρά τον υποβιβασμό της στην Α2 Εθνική. Την περίοδο 2004-05 κέρδισε το διαγωνισμό τριπόντων του All-Star Game. Ήταν η πρώτη φορά στην ιστορία του διαγωνισμού τριπόντων που ο τίτλος του νικητή απονεμήθηκε σε παίκτη ομάδας της Α2 Εθνικής.
Ακολούθως ο Τσαρουχάς συνέχισε την καριέρα του στον Ερμή Περάματος εξακολουθώντας να διακρίνεται στην Α2 Εθνική. Τον Αύγουστο του 2012 υπέγραψε συμβόλαιο με το Ρέθυμνο BC Aegean διάρκειας ενός έτους καταλαμβάνοντας την 4η θέση στην κανονική περίοδο της Α1 Εθνικής. Το καλοκαίρι του 2013 αποχώρησε ως ελεύθερος από την κρητική ομάδα, υπογράφοντας το Νοέμβρη συμβόλαιο με το Φιλαθλητικό Ζωγράφου που αγωνίζεται στα πλαίσια της Α2 Εθνικής.

Εθνική Ελλάδας

Με τα χρώματα της Εθνικής Ελλάδος ο Τσαρουχάς έχει διαγωνιστεί στο Πανευρωπαϊκό Πρωτάθλημα Εφήβων του 2004.
Αγία Κυριακή Κοζάνης

Γεωγραφία

Η Αγία Κυριακή βρίσκεται ακριβώς δυτικά-νοτιοδυτικά της πόλης της Κοζάνης, από την έξοδο προς το γήπεδο και το υπαίθριο θέατρο της πόλης, σε μέσο σταθμικό υψόμετρο 760.

Πληθυσμικά στοιχεία

Η εξέλιξη πληθυσμού της Αγίας Κυριακής έχει ως εξής: κάτοικοι 59 (2001), 61 (2011).

Διοικητικές μεταβολές μέχρι τον «Καλλικράτη»

Ο οικισμός αναγνωρίστηκε το 1981 και προσαρτήθηκε στο δήμο Κοζάνης (Πηγή: eetaa.gr)
Αχιλλέας Παπαδημητρίου

Καριέρα

Ο Αχιλλέας Παπαδημητρίου υπέγραψε το πρώτο του επαγγελματικό συμβόλαιο στον Κόροιβο Αμαλιάδας, στον οποίο παρέμεινε μέχρι την ηλικία των 20 ετών. Έπειτα, μετεγγράφη στον ΟΠΕ Ρεθύμνου, στον οποίο παρέμεινε για δύο χρόνια. Την τετραετία 2002-06 αγωνίστηκε με την τοπική ομάδα του Παγκρατίου, ενώ την περίοδο 2006-07 αγωνίστηκε με αυτήν του Πανελληνίου Γ.Σ.
Το 2007 πήρε μεταγραφή στον Ολυμπιακό Πειραιώς, στον οποίο παρέμεινε για δύο χρόνια κατακτώντας το εγχώριο νταμπλ. Την αμέσως επόμενη διετία αγωνίστηκε με τα χρώματα του Παναθηναϊκού, με τον οποίο κατέκτησε το Κύπελλο Ελλάδας του 2010.
Από το 2011 και μέχρι σήμερα, ο Αχιλλέας Παπαδημητρίου αγωνίζεται στο γαλλικό πρωτάθλημα. Με την ομάδα της Μποβέ αγωνίστηκε την τριετία 2011-2014, με την Καμπρέ την περίοδο 2014-2015 και με την Ναντ Ρεζέ από το 2015 μέχρι σήμερα.

Διεθνείς συμμετοχές

Ο Αχιλλέας Παπαδημητρίου είναι διεθνής με την εθνική ομάδα πετοσφαίρισης από το 2005 έχοντας πραγματοποιήσει μέχρι στιγμής 81 συμμετοχές.
Σπήλαιο Οπτιμιστίτσνα

Το Οπτιμιστίτσνα (ουκρανικά: Оптимістична‎: σημαίνει "αισιοδοξία") είναι σπηλιά γύψου  που βρίσκεται κοντά στο ουκρανικό χωριό Κορολίβκα, στην επαρχία Μπορστσίβ της περιφέρειας Τέρνοπιλ. Περίπου 230 χλμ. διαδρόμων έχουν χαρτογραφηθεί στο σπήλαιο. Ως αποτέλεσμα, είναι το μεγαλύτερο σπήλαιο στην Ευρασία και το πέμπτο μεγαλύτερο σπήλαιο στον κόσμο, μετά από τα σπήλαια Μαμόθ, Σίστεμα Σακ Ακτούν, Τζίουελ και Σίστεμα Οξ Μπελ Χα. Είναι το μεγαλύτερο σπήλαιο γύψου στον κόσμο.

Ιστορία

Το συγκρότημα σπηλαίων ανακαλύφθηκε από τους σπηλαιολόγους του σπηλαιολογικού συλλόγου "Κύκλωπες" του Λβιβ στις 8 Μαΐου 1966. Ήταν εντελώς άγνωστο πριν από τότε. Έχουν σταλεί περισσότερες από 50 αποστολές από τότε, αλλά η εξερεύνηση έχει επιβραδυνθεί σημαντικά κατά τα τελευταία χρόνια και σήμερα γίνονται πολύ λίγες έρευνες. Το σπήλαιο βρίσκεται πολύ κοντά στην σπηλιά του Ιερέα ή σπήλαιο Οζέρνα, τη ενδέκατη μεγαλύτερη σπηλιά στον κόσμο με γνωστές διαδρομές ύψους 130.4 χιλιομέτρων, αλλά οι δύο σπήλαια δεν έχουν βρεθεί να συνδέονται μεταξύ τους.
Το 1977, όταν το σπήλαιο βρισκόταν στη Σοβιετική Ένωση, αναφερόταν και ως Πεστσέρα Οπτιμιστιτσέσκαγια.
Το 2008 η σπηλιά αναγνωρίστηκε ως Φυσικό Θαύμα της Ουκρανίας.

Γεωλογία

Ολόκληρη η σπηλιά βρίσκεται κάτω από μια περιοχή 2 τ.χλμ. που χρονολογείται από γύψο της Νεογενούς περιόδου, με πάχος λιγότερο των 30 μέτρων. Τα περάσματα τείνουν να είναι αρκετά μικρά, με πλάτος όχι παραπάνω από 3 μέτρα και ύψος 1.5 μέτρων, αν και σε διασταυρώσεις μπορούν να είναι έως και 10 μέτρα ψηλό. Συχνά καλύπτονται με λάσπη. Αποτελούνται από ένα πυκνό δίκτυο σε διάφορα επίπεδα, καθιστώντας το Οπτιμιστίτσνα ως "σπηλιά λαβύρινθος".
Το κρεβάτι γύψου του Οπτιμιστίτσνα ολοκληρώνεται με στρώμα ασβεστόλιθου, το οποίο έχει διαρρεύσει μέσα στο σπήλαιο μέσω της διάβρωσης και διαμορφώνεται σε σπηλαιοθέματα ασβεστίτη. Σε άλλα μέρη, ο γύψος έχει σχηματίσει κρυστάλλους, συχνά βαμμένος με πλήθος χρωμάτων από ορυκτά άλατα. Σε ορισμένες περιοχές, έχουν σχηματιστεί μεγάλες ροζέτες γύψου μαύρου χρώματος με οξείδιο του μαγγανίου.
Ιβάν Πεδρόσο

Βιογραφικό

Ο Ιβάν Πεδρόσο γεννήθηκε στις 17 Δεκεμβρίου 1972 στην Αβάνα.
Από το 1993 μέχρι το 2001 κυριάρχησε στο άλμα εις μήκος στα παγκόσμια πρωταθλήματα ανοιχτού και κλειστού στίβου. Το 1993 κέρδισε το χρυσό μετάλλιο στο Παγκόσμιο Πρωτάθλημα Ανοιχτού Στίβου, στο Τορόντο με άλμα στα 8.23 μ. Δύο χρόνια αργότερα ήταν και πάλι πρώτος στον ανοιχτό στίβο, στο παγκόσμιο πρωτάθλημα που διεξήχθει στο Γκέτεμπόργκ, με 8.70 μ.  αλλά κέρδισε το χρυσό μετάλλιο και στο Παγκόσμιο Πρωτάθλημα Κλειστού Στίβου, στη Βαρκελώνη με 8.51 μ.
Ακολούθησαν τα χρυσά μετάλλια στο Παρίσι και στην Αθήνα στον Κλειστό και στον Ανοιχτό Στίβο αντίστοιχα το 1997. Στη γαλλική πρωτεύουσα έκανε άλμα 8.51 μ. ενώ στην Ελλάδα 8.42 μ. Το 1999 κέρδισε και πάλι το χρυσό μετάλλιο τόσο στον Κλειστό όσο και στον Ανοιχτό Στίβο, στα Παγκόσμια Πρωταθλήματα, που αυτή τη φορά διεξήχθησαν στο Μαεμπάσι, στην Ιαπωνία και στη Σεβίλλη αντίστοιχα. Στην Ιαπωνία πήδησε 8.62 μ. ενώ στη Σεβίλλη 8.56 μ.
Τέλος το 2001 ήταν πρώτος στο Παγκόσμιο Πρωτάθλημα Κλειστού Στίβου στην Λισαβώνα, με 8.43 μ. και στο Παγκόσμιο Πρωτάθλημα Ανοιχτού Στίβου στο Έντμοντον, στον Καναδά, 8.55 μ.
Με ένα άλμα στα 8.55 μ. ο Πεδρόσο κέρδισε το 2000 και το μοναδικό ολυμπιακό του μετάλλιο (που ήταν χρυσό), στο Σίδνευ.
Επίσης ήταν πρώτος τρείς φορές σε παναμερικανικούς αγώνες: το 1995, το 1999 και το 2003.
Το καλύτερο άλμα του Ιβάν Πεδρόσο στον κλειστό στίβο ήταν 8.62 μ. και το έκανε στο Μαεμπάσι το 1999 ενώ στον ανοιχτό στίβο, επίσημα, ήταν 8.71 μ. και το έκανε στη Σαλαμάνκα το 1995. Την ίδια αυτή χρονιά όμως στο Sestriere, στην Ιταλία, πήδηξε 8.96 μ. που θα αποτελούσε νέο παγκόσμιο ρεκόρ.
Όμως το αποτέλεσμα αυτό δε διαβιβάστηκε για επικύρωση στην IAAF από την Ιταλική Ομοσπονδία Στίβου, που υποστήριξε ότι επειδή κάποιος στάθηκε μπροστά στο ανεμόμετρο, δεν μπόρεσαν να μετρήσουν αν και πόσο θετικός ήταν ο άνεμος κατά τη διάρκεια του άλματος.
Γρηγόριος Β΄ Κύπριος

Βιογραφία

Γεννήθηκε περί το 1241 στην Κύπρο και έλαβε ως όνομα του βαπτίσματος το Γεώργιος. Σπούδασε ως το 1256 και συνέχισε τις σπουδές του στη Νίκαια και στην Κωνσταντινούπολη. Ήταν μαθητής του Μεγάλου Λογοθέτη Γεώργιου Ακροπολίτη. Κατόπιν, χειροτονήθηκε κληρικός στην Κωνσταντινούπολη με το όνομα Γρηγόριος και συνδέθηκε με την Αυτοκρατορική Αυλή.
Ο Αυτοκράτορας Μιχαήλ Παλαιολόγος τον χρησιμοποίησε ως σύμβουλο στην πολιτική Ένωσης με την Καθολική Εκκλησία, που ακολουθούσε. Όταν όμως ο Μιχαήλ πέθανε, το 1282, ο Γρηγόριος προσχώρησε στην ανθενωτική παράταξη και άσκησε αυστηρή κριτική στον Πατριάρχη Ιωάννη Βέκκο για την ενωτική πολιτική που ακολουθούσε.
Η κατάσταση οξύνθηκε περισσότερο, όταν ο Γρηγόριος έγινε Πατριάρχης το 1283. Έτσι, ο Αυτοκράτορας Ανδρόνικος Παλαιολόγος συνεκάλεσε Σύνοδο το 1285 για τη ρύθμιση του ζητήματος. Η Σύνοδος αυτή όμως απέτυχε, και ακολούθως ο Γρηγόριος συνέγραψε το έργο Ἔκθεσις τοῦ Τόμου τῆς πίστεως κατὰ τοῦ Βέκκου (ΡG 142, 233-246), το οποίο ήλπιζε να φέρει συμφιλίωση με τους Ενωτικούς. Το έργο του αυτό όμως προκάλεσε την οξύτατη αντίδραση των ανθενωτικών και έστρεψε εναντίον του Γρηγορίου ισχυρούς αρχιερείς του Πατριαρχείου, όπως τον Φιλαδελφείας Θεόληπτο και τον Εφέσου Ιωάννη Χειλά. Η θέση του δυσκόλεψε ακόμη περισσότερο όταν αποφάσισε να συγκρουστεί με τους οπαδούς του σχίσματος των Αρσενιατών. Έτσι, αναγκάστηκε να αποσυρθεί στη Μονή Οδηγήτριας και, κατόπιν σύστασης του Αυτοκράτορα, να παραιτηθεί.
Πέθανε το 1290 στη Μονή Αριστινής.